KOMISIJOS REGLAMENTAS (EB) Nr. 1011/2004
2004 m. gegužės 24 d.
dėl importo licencijų išdavimo AKR/UŠT ir EB/UŠT kilmės cukrui ir cukraus bei kakavos mišiniams pagal 2004 m. gegužės pateiktas paraiškas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos Bendrijos asociacijos (1),
atsižvelgdama į 2002 m. sausio 31 d. Komisijos reglamentą (EB) Nr. 192/2002, nustatantį išsamias importo licencijų išdavimo AKR/UŠT arba EB/UŠT kilmės kumuliacijos cukrui bei cukraus ir kakavos mišiniams taisykles (2) ypač į jo 6 straipsnio 3 dalį,
kadangi:
(1)
Sprendimo 2001/822/EB III priedo 6 straipsnio 4 dalyje produktų, priskiriamų Harmonizuotos sistemos 17 skirsniui ir subpozicijoms 1806 10 30 ir 1806 10 90, AKR/EB/UŠT kilmės kumuliaciją leidžiama pripažinti neviršijant 28 000 tonų metinio cukraus kiekio. Vadovaujantis 2003 m. gruodžio 29 d. Komisijos reglamento (EB) Nr. 2302/2003 1 straipsnio 3 dalimi, nukrypstant nuo Reglamento (EB) Nr. 192/2002, nustatančio AKR/UŠT ir EB/UŠT kilmės cukraus ir cukraus bei kakavos mišinio importo licencijų išdavimo taisykles (3), kiekis, leidžiamas pagal 2004 m. gegužės mėn. pateiktas paraiškas, yra 18 667 tonos.
(2)
Remiantis Reglamento (EB) Nr. 192/2002 nuostatomis, valstybių narių įstaigoms buvo pateiktos paraiškos importo licencijoms gauti - iš viso 74 613,612 tonų, o tai viršija turimą kiekį.
(3)
Remiantis Reglamento (EB) Nr. 192/2002 6 straipsnio 3 dalimi, reikėtų nustatyti vienodą mažinimo koeficientą, taikytiną visiems pateiktiesiems prašymams,
PRIĖMĖ ŠĮ REGLAMENTĄ:
1 straipsnis
Paraiškos importo licencijoms gauti, pateiktos iki 2004 m. gegužės 7 d. remiantis Reglamento (EB) Nr. 192/2002 1 straipsnio nuostatomis, yra patenkinamos ne daugiau negu 25,018223 % jose prašomo kiekio.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gegužės 24 d.